BIOGRAFIE - Anneke Hanekom
Koop die CD
Sedert Anneke Hanekom se debuut CD, Kom Nader, in Junie 2013 bekendgestel is, is dit benoem vir ‘n Huisgenoot Tempo toekenning vir Beste nuweling van die jaar asook vir twee Ghoemas (Beste kontemporêre album deur ‘n vroulike kunstenaar en Vroulike kunstenaar van die jaar).
Anneke het van kleins af in kore gesing en haarself op gehoor leer kitaar speel. “Ek onthou goed”, vertel sy. “Ek was 17 jaar oud toe ek die eerste keer my broer se kitaar vasgehou het. Ek het dadelik met die instrument geclick en gespeel tot ek blase op my vingers gehad het.”
Anneke het mettertyd in kroeë en restaurante opgetree. Nadat sy twee kabarette geskryf en met sukses opgevoer het, het sy besluit om haar droom om ‘n oorspronklike album uit te bring, waar te maak.
Kom nader is die eindproduk van hierdie droom – ‘n akoestiese album met altesame 12 nuwe liedjies uit haar pen. “Dit is verbeeldingsmusiek wat ander wêrelde optower en waar jy ook jou eie stories teëkom,” vertel die sangeres.
Deur die loop van die skeppingsproses het Anneke ‘n gedugte span bymekaar gebring. “Ek en Irma Venter, bekend om die speurverhale Skoenlapper, Skrapnel en Sondebok, het saamgeskryf aan die lirieke van 9 van die liedjies. Ek het ook vir Matthys Maree van Odyssey Records genader om die produksieleier van die album te wees.” Gedugte musikante soos Juan Oosthuizen (kitare, banjo en papoose) en David Klassen (slaginstrumente) kan ook op die album gehoor word.
Om die besondere musikale identiteit op die verhoog weer te gee, snoer Anneke kragte saam met ‘n handvol gypsy musikante wat sy Die Pluiskeile noem: Dis Carli de Villiers op klavier en stem, Zariana Ross van Bulgarye op trekklavier en Marius Smit op perkussie. Saam skep hulle ‘n karnaval-konkoksie van speelsheid en drif, verleiding en verlange.
Op Kom Nader verken Anneke die liefde in verskillende vorme. “Elke liedjie is ‘n storie wat ek vertel. Oor die algemeen het die album ‘n kontinentale klank. Ek sou sê dis urban folk met ‘n knippie blues en ‘n gypsy gevoel.”
Daar is niks resepmatig omtrent Kom nader nie en die album is met lof deur die Afrikaanse media ontvang. So skryf Mariana Malan van Beeld, 11 Julie 2013: “Sommer met die eerste note wil ’n mens juig. Hier is iets nuuts en vars in Afrikaans – urban folk met blues deurspek, ’n gypsy folk-klank en boonop alles oorspronklik. Die begeleiding op die album is van die boonste rakke. Die lirieke is intelligent, raakvat en sonder tierlantyntjies. Hanekom se stem is strelend en smelt naatloos saam met die instrumente. Dit maak die luister na Afrikaans ’n groot plesier.”
Ronel Nel van Rooi Rose (Sept 2013) eggo die sentiment: “Uiteindelik! 'n Waardige opvolger vir Miss Mandy. Kom gerus nader en laat jou verlei deur die hope talent van Hanekom, haar liedjies en haar kitaar, die verbasende vars lirieke van Irma Venter en natuurlik, soos altyd, 'n produksie-kragtoer deur Matthys Maree. By snit twee is ek gevang en teen snit ses ingekatrol.”
Anneke Hanekom het in Pretoria grootgeword en besigheidskommunikasie by die Noord-Wes Universiteit in Potchefstroom studeer. Sy het gespesialiseer in joernalistiek en oudiovisuele kommunikasie. Wanneer sy nie besig is met musiek nie, werk sy as ‘n kommunikasiebestuurder in die finansiële bedryf.